Oikeusministeriö
Lainvalmisteluosasto
PL 25
00023 VALTIONEUVOSTO

oikeusministerio@om.fi

KÄSITTELYN JOUTUISUUS HALLINNOSSA JA OIKEUSSUOJAKEINOT KÄSITTELYN VIIVÄSTYESSÄ

Oikeusministeriö on pyytänyt (lausuntopyyntö 10.11.2008, OM 12/41/2007, OM 004:00/2008) Keskuskauppakamarin lausuntoa työryhmämietinnöstä ”Käsittelyn joutuisuus hallinnossa ja oikeussuojakeinot käsittelyn viivästyessä” (Oikeusministeriön työryhmämietintö 2008:5). Keskuskauppakamari lausuu asiasta seuraavan.

Yleistä
Mietinnössä ehdotetaan säädettäväksi hallintoviranomaisille velvollisuus asettaa kohtuullinen käsittelyaika tietyille käsittelemilleen asioille. Tämän lisäksi ehdotetaan säädettäväksi uusista oikeussuojakeinoista, joita asianosainen voisi käyttää tiettyjen häntä koskevien asioiden viivästyessä hallinnossa. Mietintö sisältää ehdotuksen hallituksen esitykseksi eduskunnalle käsittelyn joutuisuutta hallinnossa ja oikeussuojakeinoja hallintoasian käsittelyn viivästyessä koskevaksi lainsäädännöksi.	

Ehdotuksen tavoitteena on parantaa oikeusturvaa hallinnossa ja turvata nykyistä paremmin asianosaisen perustuslainmukainen oikeus saada asiansa käsitellyksi hallinnossa asianmukaisesti ja ilman aiheetonta viivytystä. Keskuskauppakamari näkee tämän tavoitteen erittäin kannatettavana asiana. Kuten mietinnössä todetaan, käsittelyaikojen kohtuuton kesto tai varsinainen viranomaisen passivisuus ei ole suomalaisessa hallinnossa yleinen tai rakenteellinen ongelma. Kuitenkin Euroopan ihmisoikeustuomioistuin on ratkaisukäytännössään katsonut, että Suomesta puuttuu sellainen sekä käytännössä että oikeudellisesti tehokas kansallinen oikeussuojakeino, jolla voidaan puuttua hallintoasian käsittelyn viivästykseen tai viranomaisen suoranaiseen passiivisuuteen asiassa. Keskuskauppakamari haluaa tässä yhteydessä korostaa, että uusia oikeussuojakeinoja ei kuitenkaan tule toteuttaa ainoastaan siksi, että muodolliset vaatimukset täyttyvät. Niiden tulee vahvistaa oikeussuojaa myös käytännössä. 

Keskuskauppakamari haluaa kiinnittää huomiota eräisiin mietinnössä esitettyihin seikkoihin. Ehdotuksessa esitetään viranomaiselle velvollisuutta asettaa kohtuullinen käsittelyaika tietyille asianosaisen vireillepanemille asioille. Käsittelyajat asetettaisiin asia- tai hakemusryhmittäin ja ne tulisi pääsääntöisesti ilmaista päivissä, viikoissa tai kuukausissa. Saman hallintoasiaryhmän sisällä saattaa kuitenkin esiintyä sekä laajoja ja monimutkaisia että hyvin selkeitä ja yksinkertaisia hakemusasioita. Kohtuullisen määräajan asettaminen ei saa vaikuttaa siihen, että laajojen ja monimutkaisten asioiden käsittelyssä tai erityistapauksissa asiat jäisivät riittämättömästi selvitetyiksi asetetun määräajan noudattamisvelvollisuuden vuoksi. 

Keskuskauppakamari näkee myös esitettyjen oikeussuojakeinojen - kiirehtimisvaatimuksen ja viivästysvalituksen – saattavan ruuhkauttaa jo entisestään kuormitettuja hallintoviranomaisia ja johtaa osaltaan asioiden viivästymiseen. Keskuskauppakamari haluaa korostaa tässä yhteydessä riittävien resurssien turvaamista sekä hallinnon sisäisten prosessien tehokkuuden tärkeyttä asian joutuisalle käsittelylle. 

Erityiskysymykset

Lausunnon yhteydessä pyydettiin myös vastaamaan tiettyihin erityiskysymyksiin. Näiden osalta Keskuskauppakamari toteaa, että sen julkisten tehtävien hoitamisen osalta kauppakamarilaissa ei ole asetettu erityisiä kiinteitä määräaikoja asioiden käsittelemiselle eikä myöskään säädetty erityisistä menettelyistä niissä tilanteissa, joissa asian käsittely on viivästynyt. Asioiden käsittelyn joutuisuuden suhteen ei tiedetä olleen ongelmia käytännön toiminnassa. Käsittelyn joutuisuutta on turvattu lähinnä sisäisillä prosesseilla ja noudattamalla hallintolaissa edellytettyä asioiden käsittelyä ilman aiheetonta viivytystä. 

KESKUSKAUPPAKAMARI

Pentti Mäkinen
Varatoimitusjohtaja